Il-bastiment Ocean Viking ngħata l-permess biex jidħol ġol-port Sqalli ta' Augusta bil-116 immigrant li għandu abbord. Dan qalitu l-għaqda mhux Governattiva SOS Mediterranee li matul l-aħħar jiem interċettat l-immigranti li kienu abbord numru ta' dgħajjes fin-nofsinhar tal-baħar Mediterran. Fl-aħħar sigħat l-ekwipaġġ abbord l-Ocean Viking kkonferma wkoll li ħames immigranti ttestjaw ukoll pożittivi għall-Covid-19. Fl-aħħar jiem stqarrija tal-Aġenzija Ewropea ghall-Kontroll tal-Fruntieri qalet li tul dawn l-aħħar xhur l-attività relatata mal-immigrazzjoni fiċ-ċentru tal-Mediterran kompliet tintensifika bit-total ta' immigranti li qasmu bil-baħar issa qabeż sew l-4,000.